Yhdysvallat on päättänyt erota YK:n koulutus-, tiede- ja kulttuurijärjestöstä Unescosta.

Yhdysvaltain ulkoministeriö perustelee päätöstä järjestön uudistamistarpeella. Unesco on Yhdysvaltain mielestä myös jatkuvasti syrjinyt Israelia päätöksissään.

Päätös ei ministeriön mukaan ollut helppo, ja Yhdysvallat aikoo edelleen pysyä yhteydessä järjestöön tarkkailijajäsenenä. Yhdysvallat sanoo haluavansa edelleen vaikuttaa Unescon näkemyksiin ja toimintaan.

Ero astuu voimaan vuoden 2018 lopussa.

Yhdysvallat on kritisoinut Unescoa jo vuosien ajan. Yhdysvallat lopetti Unescon rahoittamisen vuonna 2011, kun järjestö hyväksyi palestiinalaiset jäsenekseen.

Unescon pääsihteeri Irina Bokova sanoo järjestön olevan pahoillaan (siirryt toiseen palveluun)Yhdysvaltain erosta.

Israelin pääministeri Benjamin Netanyahu ilmoitti Yhdysvaltain ilmoituksen jälkeen, että Israel eroaa myös.

Uutista korjattu 12.10. klo 17.55. Ero astuu voimaan vasta ensi vuoden lopussa.